**Поступање и обим рада дисциплинског тужиоца у 2017. години**

У временском периоду од 01.01.2017. године до 31.12.2017. године, Дисциплински тужилац је имао у раду укупно 179 предмета, што је незнатно смањење у односу на претходну годину када је било запримљено 197 предмета.

Од укупног броја предмета дисциплинске пријаве су поднете против 208 носилаца јавнотужилачке функције као и против 38 других како одређених тако и индивидуално неопредељених лица.

У извештајном периоду дисциплинске пријаве су поднете против 59 јавних тужилаца и 135 заменика јавног тужиоца, за разлику од претходне године када су биле поднете против 49 јавних тужилаца и 164 заменика јавног тужиоца.

Подносиоци дисциплинских пријава су у првом реду грађани, који су углавном подносили пријаве услед незадовољства јавнотужилачком одлуком, и често у настојању да путем подношења дисциплинске пријаве издејствују поновно, односно одлучивање у „трећем степену“, с обзиром да су пријаве у великом броју случајева подношене, као и раније, након одлуке по приговору на решење о одбачају кривичне пријаве. Исто тако значајан број оваквих поднесака грађана, оцењен је као притужба на рад заменика јавног тужиоца, те је сходно Правилнику о управи у јавним тужилаштвима, достављен на надлежност jaвном тужиоцу, који је непосредно надређен или пак вишем јавном тужиоцу уколико се радило о притужби на рад нижег јавног тужиоца.

С друге стране јавни тужиоци су само у три случајева поднели дисциплинске пријаве против својих заменика, од којих су две оцењене као основане те су по истима поднети предлози за вођење дисциплинског поступка, док су по једној пријави још увек у току провере.

У извештајном периоду Министар правде поднео је дисциплинску пријаву против једног јавног тужиоца. По овом предмету у току је вршење провера и одлука још увек није донета.

У поднетим дисциплинским пријавама грађана, подносиоци дисциплинских пријава су као и претходне године најчешће наводили дисциплински прекршај из члана 104. Закона о јавном тужилаштву Републике Србије, без опредељења става, односно дисциплинског прекршаја, а ако је исти и био означен углавном су навођени прекршаји који су по ставу подносиоца представљали кршење начела непристрасности и угрожавање поверења грађана у јавно тужилаштво, кршење обавеза правилног поступања према странкама или пак кршење одредаба Етичког кодекса.

На крају извештајног периода, остало је нерешено 30 предмета, у којима је Дисциплински тужилац тражио провере, односно достављање одређених списа предмета а сходно члану 4. и 19 став 5 Правилника о дисциплинском поступку и дисциплинској одговорности јавних тужилаца и заменика јавних тужилаца Републике Србије.

Дисциплински тужилац је у извештајном периоду у 106 предмета на основу члана 108. Закона о јавном тужилаштву Републике Србије и члана 25. став 1. тачка 1. Правилника о дисциплинском поступку и дисциплинској одговорности јавних тужилаца и заменика јавних тужилаца Републике Србије, одбацио као неосноване дисциплинске пријаве поднете против носилаца јавнотужилачке функције, тачније није покренуо дисциплински поступак из разлога непостојања елемената дисциплинског прекршаја из члана 104. Закона о јавном тужилаштву Републике Србије, за разлику од претходне године када је таква одлука била донета у 111 предмета.

Дисциплинске пријаве, односно поднесци грађана у 41 предмету решени су на други начин и то спајањем предмета, службеном белешком или достављањем другим надлежним државним органима, углавном надлежним јавним тужиоцима или Високом савету судства, у случајевима када су пријаве подне против судија очигледно погрешно достављене Дисциплинском тужиоцу Државног већа тужиалца уместо Високом савету судства.

У извештајном периоду Дисциплински тужилац је поднео Дисциплинској комисији три (3) предлога за вођење дисциплинског поступка и то у оба случаја по дисциплинским пријавама поднетим од стране јавних тужилаца против својих заменика.

У временском периоду од 01.01.2017. до 31.12.2017. године, дошло је до незнатног смањења како броја предмета у односу на претходну годину обзиром да је у току 2017. године било запримљено 179 предмета, а претходне године 197 предмета, тако и броја носилаца јавнотужилачке функције против којих су поднете дисциплинске пријаве у односу на 2016. годину, обзиром да су у извештајном периоду дисциплинске пријаве биле поднете против 232 носиоца јавнотужилачке функције и **других лица**, за разлику од претходне године када су дисциплинске пријаве биле поднете против укупно 251 лица.